Uredba Komisije (ES) št. 2523/97

z dne 16. decembra 1997

o spremembi Uredbe (EGS) 1014/90 o določitvi podrobnih izvedbenih pravil za opredelitev, opis in predstavitev žganih pijač

(Besedilo velja za EGP)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) 1576/89 z dne 29. maja 1989 o določitvi splošnih pravil za opredelitev, opis in predstavitev žganih pijač [1], kakor je bila nazadnje spremenjena z Aktom o pristopu Avstrije, Finske in Švedske, ter zlasti člena 1(4)(i)(1)(b) in člena 15 Uredbe,

ker Uredba Komisije (ES) 2482/95 z dne 25. oktobra 1995 o določitvi nekaterih prehodnih ukrepov za žgane pijače za Avstrijo [2], kakor je bila nazadnje spremenjena z Uredbo (ES) 158/97 [3], dovoljuje, da se v Avstriji do 31. decembra 1997 izdeluje in prodaja nekatera sadna žganja, narejena iz nekaterih vrst jagodičja z največjo vsebnostjo metanola 1500 g na hektoliter, računano na 100 vol % alkohola, dokler ne bodo ocenjene možnosti za zmanjšanje vsebnosti metanola;

ker bi bilo treba na tej stopnji glede na rezultate avstrijskih raziskav o možnostih za zmanjšanje vsebnosti metanola v zadevnih sadnih žganjih uvesti nove, nižje omejitve za vsebnost metanola v nekaterih žganih pijačah, izdelanih v Avstriji; ker je prav tako nujno spremljati učinek razvoja različnih vidikov v zvezi z največjo vsebnostjo metanola v teh sadnih žganjih, ker morajo takšne omejitve veljati za vsa enaka sadna žganja, izdelana v drugih državah članicah; ker je treba še naprej raziskovati možnosti za zmanjšanje vsebnosti metanola v teh sadnih žganjih, pri čemer je treba upoštevati razvoj tehnologij in tradicionalne značilnosti teh proizvodov;

ker je treba določiti prehodne določbe, ki bodo omogočile prodajo takšnih sadnih žganj, pridobljenih v Avstriji pred uveljavitvijo spodnje omejitve za vsebnost metanola;

ker so ukrepi, predvideni s to uredbo, v skladu z mnenjem Odbora za izvajanje določb o žganih pijačah,

SPREJELA NASLEDNJO UREDBO:

Člen 1

Členu 6 Uredbe (EGS) 1014/90 se dodata naslednja odstavka 4 in 5:

"4. Skladno s členom 1(4)(i)(1)(b) Uredbe (EGS) 1576/89 bo največja vsebnost metanola v sadnih žganjih, narejenih iz rdečega in črnega ribeza (vrsta Ribes), jerebike (Sorbus aucuparia) in bezgovih jagod (Sambucus nigra), 1350 g na hektoliter alkohola pri 100 vol % in največja vsebnost metanola v sadnih žganjih, narejenih iz malin (Rubus idaeus L.) in robidnic (Rubus fruticosus L.), 1200 g na hektoliter, računano na 100 vol % alkohola.

5. Sadna žganja iz odstavka 4, narejena v Avstriji in pripravljena za prodajo končnemu uporabniku do 31. decembra 1997 v skladu z določbami o vsebnosti metanola, ki veljajo na ta dan v Avstriji, se lahko prodajajo in izvažajo do porabe zalog."

Člen 2

Ta uredba začne veljati tretji dan po objavi v Uradnem listu Evropskih skupnosti.

Uporablja se od 1. januarja 1998.

Ta uredba je v celoti zavezujoča in se neposredno uporablja v vseh državah članicah.

V Bruslju, 16. decembra 1997

Za Komisijo

Franz Fischler

Član Komisije

[1] UL L 160, 12.6.1989, str. 1.

[2] UL L 256, 26.10.1995, str. 12.

[3] UL L 27, 30.1.1997, str. 8.

--------------------------------------------------